આજે, ઓફિસમાં બેઠી, બેઠી, એક મહીના સુધી આ ઈન્ટર્નશીપનો જોબ કર્યા પછી પણ મારી પાસે કોઈ પ્લાન નહોતો કે હું કઈ રીતે માતા-પિતા અને મારા વડીલ ભાઈ-બહેનોને સમજાવીશ કે હું સાયન્સ છોડીને આ પોલીટીક્સના જોબમાં શું કરી રહી હતી! હું વિચાર કરતી હતી કે મા અને ભાઈને ઈન્ડીયામાં શું કહીશ કે મીશીગન યુનિવર્સીટીમાં ફાર્મસીનો અભ્યાસ પૂરો કર્યા બાદ અને ફાર્મસીસ્ટનું લાયસન્સ લીધા પછી, હું કેમ આ લો સ્કૂલના ચક્કરમાં પડી? અહીં ઉત્સાહમાં ને ઉત્સાહમાં મેં આ ઈન્ટર્નશીપનો જોબ તો શરુ કરી દીધો હતો પણ ઘરે હજુ કહ્યું નહોતું આથી મારું ફેસબુક સ્ટેટસ કે લીંક્ડઈન એકાઉન્ટ કશું જ અપડેટ કર્યું નહોતું, સિવાય મારા બે ખાસ મિત્રો, મેધા અને આયેશા સિવાય. મેધા અને હું, એકડિયાથી સાથે ભણ્યા હતા પણ કોલેજ અને અભ્યાસની શાખા અલગ થઈ ગઈ હતી, છતાં પણ અમારી દોસ્તી સમય અને સ્થળના અંતર સામે અડગ અને અડીખમ રહી હતી. આયેશા અને હું કોલેજના મિત્રો હતા. બેઉ મારી સખીઓ મને જીવથી પણ અધિક વ્હાલી હતી. આજે મેધા ઓચિંતી જ યાદ આવી ગઈ. બીલની રાહ જોતાં મને થયું કે ઘણા જ વખતથી મારી મેધા સાથે કોઈ વાત થઈ નથી. મેં મારું લેપટોપ ખોલ્યું. ફેસબુકમાં લોગ-ઇન કરીને મેં જોયું કે મેધા પણ ઓન-લાઈન હતી અને મેં ચેટ કરવાનું ચાલુ કર્યુંઃ